Kitshoff wil trofees saam met Ulster wenSteven Kitshoff en Duane Vermeulen. Foto: Patrick Hamilton/AFP. Steven Kitshoff sal ná volgende jaar se Wêreldbeker-toernooi sy eersterangse rugby vir Ulster speel. Die Springbok-stut het ŉ kontrak van drie jaar met die Ierse klub onderteken en hy sal tot minstens 2026 in Belfast bly. “Ons is in ons noppies dat ŉ speler van Steven se kaliber besluit het om deel van ons klub se planne te word. Hy is ongetwyfeld een van die beste spelers in sy posisie en hy sal nie net vir ons voorry meer spierkrag gee nie, maar ook met die ontwikkeling van jonger spelers help,” het Dan McFarland, Ulster-hoofafrigter, gesê. Die oudleerling van Paul Roos Gimnasium was deel van die suksesvolle Springbokspan wat in 2019 die Webb Ellis-trofee in Japan omhoog gehou het, terwyl hy ook in die kleure van die Stormers met die louere in die Verenigde Rugbykampioenskap weggestap het. Die 30-jarige speler is Saterdag op die plaasvervangersbank wanneer die Bokke met Frankryk in Marseille kragte meet. “Sy puik werk in die vaste fasette, fisieke teenwoordigheid en positiewe ingesteldheid sal van groot waarde wees wanneer hy volgende seisoen by ons aansluit.” Kitshoff in aksie teen Leinster. Foto: Hansie Linde. Op sy beurt sien Kitshoff uit na die nuwe avontuur wat op hom wag. “Ek is opgewonde om volgende jaar die skuif na Belfast te maak. Dit is inderdaad ŉ aanpassing, maar dit beloof om ŉ spesiale oomblik te wees wanneer ek vir die eerste keer in ŉ Ulster-trui op die Kingspan-stadion uitdraf,” het die Suid-Afrikaanse stut gesê. “Ulster is op ŉ opwindende rugbyreis en ek wil die span help om trofees te wen.” Intussen het John Dobson, Stormers-afrigter, bevestig dat Kitshoff darem nog vir ŉ hele paar wedstryde in die Stormers-skrum sal sak. “Hy is nog vir die res van die seisoen deel van ons opset en hy sal oudergewoonte sy heel beste vir die span gee. Hy is ŉ ware Stormers-man en ons hoop om hom eendag weer in ons kleure te sien wanneer sy kontrak in Ierland verstryk.” “I’m really looking forward to making the move to Belfast next year. I know, from everything I’ve heard, that when I line out for the first time in front of a home crowd at Kingspan Stadium, it’s going to be a really special moment."???? – @StevenKitshoff pic.twitter.com/bNOWhsoegI — Ulster Rugby (@UlsterRugby) November 9, 2022